## Rješenje Ustavnog suda Republike Hrvatske broj: U-III-236/1998 od 4. svibnja 1998.

### NN 70/1998 (15.5.1998.), Rješenje Ustavnog suda Republike Hrvatske broj: U-III-236/1998 od 4. svibnja 1998.

# USTAVNI SUD REPUBLIKE HRVATSKE

Ustavni sud Republike Hrvatske u Vijeću sastavljenom od dopredsjednika
Suda Jurice Malčića, kao predsjednika Vijeća te sudaca Mladena Žuvele i
mr. Vojislava Kučekovića, kao članova Vijeća u postupku povodom ustavne
tužbe B. G. iz O., na sjednici Vijeća održanoj dana 4. svibnja 1998. godine,
jednoglasno je donio

## **RJEŠENJE**

I. Ustavna tužba se odbacuje.

II. Ovo rješenje objavit će se u "Narodnim novinama".

Obrazloženje

B. G. iz O. podnio je ustavnu tužbu povodom rješenja Upravnog suda Republike
Hrvatske, broj: Us-1358/96 od 12. prosinca 1996. godine, kojim je odbačena
podnositeljeva tužba te povodom zaključka i priopćenja Ministarstva unutarnjih
poslova od 25. siječnja 1996. odnosno 6. rujna 1996. godine.

Podnositelj smatra da su mu navedenim aktima povrijeđena ustavna prava
iz članaka 14. i 26. Ustava Republike Hrvatske.

Ustavna tužba, u dijelu kojim se osporava rješenje Upravnog suda Republike
Hrvatske, broj: Us-1358/96 od 12. prosinca 1996. godine, nije pravodobna,
dok u odnosu na zaključak i priopćenje Ministarstva unutarnjih poslova
od 25. siječnja 1996. godine odnosno 6. rujna 1996. godine nije dopuštena.

Prema članku 29. Ustavnog zakona o Ustavnom sudu Republike Hrvatske
("Narodne novine", broj 13/91. nastavno: Ustavni zakon) ustavna tužba se
može podnijeti u roku od mjesec dana računajući od dana primitka odluke
kojom je iscrpljen dopušteni pravni put.

Podnositelj je rješenje Upravnog suda Republike Hrvatske, broj: Us-1358/96
od 12. prosinca 1996. godine, primio, putem punomoćnika, 8. svibnja 1997.
godine, a ustavnu tužbu je podnio 10. ožujka 1998. godine, dakle, izvan
roka od mjesec dana.

Slijedom navedenog, ustavnu tužbu u svezi s osporenim rješenjem Upravnog
suda valjalo je odbaciti zbog nepravodobnosti, temeljem odredbe članka
26. Ustavnog zakona, u svezi sa člankom 58. Poslovnika Ustavnog suda Republike
Hrvatske ("Narodne novine", broj 29/94, nastavno: Poslovnik Suda).

Prema odredbi članka 28. stavak 1. Ustavnog zakona svatko može podnijeti
ustavnu tužbu ako smatra da mu je odlukom sudbene, upravne vlasti ili drugih
tijela koja imaju javne ovlasti, povrijeđeno jedno od Ustavom utvrđenih
sloboda i prava čovjeka i građanina.

U konkretnom slučaju osporenim priopćenjem od 6. rujna 1996. godine,
Ministarstvo unutarnjih poslova izvješćuje podnositelja kako je osporeni
zaključak Komisije za utvrđivanje okolnosti psihičkog oboljenja i postojanja
PTSP-a pripadnika Ministarstva unutarnjih poslova Republike Hrvatske od
25. siječnja 1996. godine, interni akt koji nije ni zaključak ni rješenje
u smislu Zakona o općem upravnom postupku ("Narodne novine", broj 53/91),
te nije bio namijenjen dostavljanju stranci.

Navedeni zaključak i priopćenje Ministarstva unutarnjih poslova nisu
odluke sudbene, upravne vlasti ili drugih tijela koja imaju javne ovlasti
u smislu odredbe članka 28. stavka 1. Ustavnog zakona povodom kojih je
dopušteno podnijeti ustavnu tužbu zbog povrede ustavnog prava, već se radi
o internom aktu Ministarstva unutarnjih poslova i pismu kojim je podnositelju
odgovoreno na upit o zaključku Komisije.

Stoga je temeljem članka 26. Ustavnog zakona, a u svezi sa člankom 58.
Poslovnika Suda, riješeno kao u izreci.

Odluka o objavi temelji se na odredbi članka 20. stavak 1. Ustavnog
zakona.

Broj: U-III-236/1998
Zagreb, 4. svibnja 1998.

USTAVNI SUD REPUBLIKE HRVATSKE

Predsjednik Vijeća
**Jurica Malčić,** v. r.

Rješenje, NN 70/1998-850